Eveniment

Oana Munteanu, PwC România: În prezent principala preocupare este deficitul forţei de muncă care nu afectează doar partea de forţă de muncă supracalificată, ci toate păturile, chiar şi forţa de muncă necalificată

Creşterea economică a României poate fi susţinută doar dacă economia reuşeşte să atragă încă 800.000 de noi angajaţi în următorii trei ani.

Numărul de angajaţi a scăzut cu aproape 9% pe parcursul a 20 de ani, ajungând la 4,94 milioane de persoane, de la 5,36 milioane, în ciuda faptului că PIB-ul României a crescut în SI/2018 cu 4%, an la an, înregistrând cea mai importantă creştere din UE.

„Numărul de angajaţi este în scădere faţă de acum două decenii, deşi nevoile economiei sunt în creştere. Estimările specialiştilor arată că până în 2021 piaţa va avea nevoie de aproximativ 800.000 de angajaţi în plus faţă de câţi erau în 2017, pentru a susţine creşterea de PIB pe care o doreşte România“, a spus Oana Munteanu, senior manager în cadrul firmei de audit şi consultanţă PwC România, în cadrul unui eveniment organizat de companie.